บล.กิมเอ็ง แนะซื้อเก็งกำไร MCOT
21 ม.ค. 53 (00:01 น.)
บล.กิมเอ็ง : MCOT แนะนำซื้อเก็งกำไร ปรับราคาเหมาะสมขึ้นเป็น 28 บาท
ปรับประมาณการสะท้อนแนวโน้มเติบโต จากการฟื้นตัวของอุตสาหกรรมโฆษณา การปรับผังรายการช่อง 9 และ การปรับขึ้นค่าโฆษณาบางรายการ ทำให้เราปรับประมาณการกำไรของ MCOT ในปี 2552 และ 2553 ขึ้น 6% และ 3% ตามลำดับ โดยคาดว่ากำไรปี 2552 จะเท่ากับ 1,349 ล้านบาท (1.96 บาท/หุ้น) เติบโต 10% yoy ซึ่งยังไม่ได้รวมค่าชดเชยรวมดอกเบี้ยและค่าปรับรวม 111 ล้านบาทที่จะได้รับจากกรณีที่ True Visions ออกจากตลาดหลักทรัพย์ สำหรับปี 2553 คาดว่ากำไรจะเพิ่มขึ้น 9% เป็น 1,468 ล้านบาท (2.14 บาท/หุ้น) โดยไม่ได้รวมผลตอบแทนเพิ่มเติม 405 ล้านบาทจาก BEC ในการต่อสัญญาสัมปทานช่อง 3
คาดกำไรไตรมาส 4/52 เติบโต 19% yoy เราประเมินว่ากำไรไตรมาส 4/52 จะเพิ่มขึ้น 19% yoy เป็น 360 ล้านบาท อัตรากำไรขั้นต้นเพิ่มขึ้นจาก 56.6% ในไตรมาส 4/51 มาที่ 61.3% จากการเติบโตของรายได้ทางโทรทัศน์ โดยตัวเลขอุตสาหกรรมโฆษณาจาก Nielsen Media Research พบว่าเม็ดเงินโฆษณาของช่อง 9 เติบโตมากที่สุดเมื่อเทียบกับช่องอื่น โดยเพิ่มขึ้น 24.2% yoy และเติบโตมากกว่าอุตสาหกรรมที่ขยายตัว 11.6% ส่วนแบ่งตลาดของช่อง 9 เพิ่มขึ้นจาก 17.3% ในไตรมาส 4/51 เป็น 19.2% นอกจากนั้นคาดว่า MCOT จะรับรู้รายได้ค่าโฆษณาจาก True Visions ประมาณ 5 ล้านบาทหลังจากที่เริ่มมีโฆษณาตั้งแต่ต้นเดือนพฤศจิกายน ภายใต้สมมติฐานว่า True Visions มีรายได้ค่าโฆษณา 500 ล้านบาท/ปี และ MCOT ได้ค่าโฆษณาในอัตรา 6.5% พ.ร.บ. องค์กรจัดสรรคลื่นความถี่ฯ เตรียมเข้าสภา คณะกรรมาธิการวิสามัญพิจารณาร่างพ.ร.บ.องค์กรจัดสรรคลื่นความถี่และกำกับการประกอบกิจการวิทยุกระจายเสียงวิทยุโทรทัศน์ และกิจการโทรคมนาคม ได้พิจารณาร่างพ.ร.บ.ดังกล่าวเสร็จเมื่อต้นเดือนนี้ และจะนำเสนอเข้าที่ประชุมสภาเพื่อขอความเห็นชอบในสมัยประชุมนี้จากนั้นจะเข้าสู่การพิจารณาของวุฒิสภา โดยอาจประกาศใช้เป็นกฎหมายได้กลางปีนี้ สาระสำคัญของ พ.ร.บ. องค์กรฯ กำหนดให้มี คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) จำนวน 11 คน กระบวนการสรรหา กสทช. จะต้องไม่เกิน 180 วัน ภายใต้ พ.ร.บ. องค์กรฯ คาดว่า MCOT จะสามารถดำเนินงานช่อง 9 ไปได้จนถึงวันที่กำหนดในแผนแม่บท หลังจากนั้นต้องขอใบอนุญาตใหม่ โดยเราเชื่อว่ามีความเป็นไปได้สูงที่ MCOT จะสามารถได้รับใบอนุญาตให้ดำเนินงานช่อง 9 ต่อไป ส่วนในประเด็นเรื่องรายได้ค่าสัมปทานที่ MCOT ได้รับจาก BEC นั้น มีแนวโน้มที่ MCOT จะยังได้ค่าสัมปทานทั้งจำนวนต่อไปจนครบอายุสัมปทานโดยไม่ต้องนำส่งค่าสัมปทานไม่เกิน 50% ที่ได้รับจาก BEC ให้กับ กสทช.
ปรับราคาเหมาะสมขึ้นเป็น 28 บาท หลังจากปรับประมาณการ ราคาเหมาะสมถูกปรับขึ้นเป็น 28 บาทจากการประเมินมูลค่าหุ้นด้วยวิธีคิดลดกระแสเงินสด ปัจจุบันหุ้นมี PER 11.2 เท่าซึ่งต่ำสุดในหุ้นกลุ่มสื่อที่เราทำบทวิเคราะห์ นอกจากนั้นยังมีอัตราผลตอบแทนจากเงินปันผลสูงสุดในกลุ่มคือ 7.3% โดยเราคาดว่าบริษัทจะจ่ายเงินปันผลจากกำไรในครึ่งหลังของปี 52 จำนวน 1 บาท/หุ้น (คิดเป็นอัตราผลตอบแทนครึ่งปีที่ 4.2%) แนะนำ ซื้อเก็งกำไร
เปิดอ่าน 259,242
เปิดอ่าน 245,905
เปิดอ่าน 217,301
เปิดอ่าน 125,159
เปิดอ่าน 120,376